SL Uradni list Evropske unije L 271/7

IZVEDBENI SKLEP KOMISIJE (EU) 2016/1774

z dne 4. oktobra 2016

o spremembi Sklepa 2010/381/EU o nujnih ukrepih v zvezi s pošiljkami proizvodov iz ribogojstva, uvoženih iz Indije in namenjenih za prehrano ljudi

(notificirano pod dokumentarno številko C(2016) 6280)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), in zlasti člena 53(1)(b)(ii) Uredbe,

ob upoštevanju naslednjega:

(1) Uredba (ES) št. 178/2002 določa splošna načela, ki na ravni Unije in nacionalni ravni urejajo živila in krmo na splošno ter zlasti varnost živil in krme. Uredba določa nujne ukrepe, kadar je očitno, da bodo živila ali krma, uvožena iz tretje države, verjetno pomenila resno tveganje za zdravje ljudi, živali ali za okolje in da takega tveganja ni mogoče zadovoljivo obvladati z ukrepi, ki jih sprejmejo države članice.

(2) Direktiva Sveta 96/23/ES (2) določa, da je treba spremljati proces prireje živali in proizvodnje primarnih proizvodov živalskega izvora zaradi odkrivanja prisotnosti nekaterih ostankov in snovi v živih živalih, njihovih iztrebkih, telesnih tekočinah ter tkivu, živalskih proizvodih, živalski krmi in pitni vodi.

(3) Sklep Komisije 2010/381/EU (3) določa, da je treba na vsaj 10 % pošiljk proizvodov iz ribogojstva iz Indije, ki so namenjeni za prehrano ljudi, opraviti preskuse na prisotnost farmakološko aktivnih snovi, kot so opredeljene v členu 2(a) Uredbe (ES) št. 470/2009 Evropskega parlamenta in Sveta (4), ter zlasti kloramfenikola, tetraciklina, oksitetraciklina, klortetraciklina in metabolitov nitrofuranov.

(4) Rezultati analitskih preskusov, ki so jih opravili uradni nadzorni laboratoriji, kažejo, da stopnja skladnosti proizvodov iz ribogojstva iz Indije, ki so namenjeni za prehrano ljudi, glede pristonosti ostankov kloramfenikola, tetraciklina, oksitetraciklina, klortetraciklina in metabolitov nitrofuranov, ni zadovoljiva.

(5) Rezultati inšpekcijskega pregleda v Indiji, ki ga je marca 2014 opravila inšpekcijska služba Komisije, so potrdili, da se indijska jamstva glede stanja ostankov v proizvodih iz ribogojstva v veliki meri zanašajo na veljavne dodatne programe preskušanja pred pobiranjem in pred izvozom, ti programi pa v določenem obsegu odpravljajo dolgotrajne nepravilnosti pri uradnem nadzoru gojilnic in zlasti zelo nezadovoljiv uradni nadzor uporabe zdravil za uporabo v veterinarski medicini. Kljub temu pa razmeroma majhno število preskušanih snovi v okviru navedenih dodatnih programov slabi zanesljivost navedenih jamstev. Do zdaj priporočila iz inšpekcijskega poročila o uradnem spremljanju gojilnic niso bila zadovoljivo obravnavana.

(6) Primerno je prilagoditi ukrepe iz Sklepa 2010/381/EU glede vseh proizvodov iz ribogojstva, namenjenih za prehrano ljudi, uvoženih iz Indije. Obveznost obveznega preskušanja bi bilo treba okrepiti, da bi se indijske proizvajalce še naprej odvračalo od zlorabe zadevnih snovi in za zmanjšanje tveganja za zdravje ljudi v Evropski uniji.

(7) Po uvedbi celovitega računalniškega veterinarskega sistema (Traces) v skladu s členom 3 Odločba Komisije 2004/292/EGS (5) in izboljšane uporabe uvoznega modula v sistemu Traces, kar zadeva informacije o rezultatih laboratorijskih preskusov, bi bilo treba države članice razbremeniti obveznosti četrtletnega poročanja iz člena 5(2) Sklepa 2010/381/EU.

(8) Sklep 2010/381/EU bi bilo zato treba ustrezno spremeniti.

(9) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Sklep 2010/381/EU se spremeni:

1. v členu 3 se odstavek 1 nadomesti z naslednjim: „1. Države članice z ustreznimi načrti vzorčenja zagotovijo, da se uradni vzorci odvzamejo pri najmanj 50 % pošiljk, predloženih za uvoz na mejnih kontrolnih točkah na njihovem ozemlju. Če je pošiljka sestavljena iz proizvodov iz ribogojstva iz več kot enega obrata izvora, se odvzamejo vzorci za vsak posamezen obrat.“;

2. v členu 5 se črta odstavek 2.

Člen 2

Ta sklep je naslovljen na države članice.

V Bruslju, 4. oktobra 2016 Za Komisijo Vytenis ANDRIUKAITIS Član Komisije

(1) UL L 31, 1.2.2002, str. 1.

(2) Direktiva Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih (UL L 125, 23.5.1996, str. 10).

(3) Sklep Komisije 2010/381/EU z dne 8. julija 2010 o nujnih ukrepih v zvezi s pošiljkami proizvodov iz ribogojstva, uvoženih iz Indije in namenjenih za prehrano ljudi (UL L 174, 9.7.2010, str. 51).

(4) Uredba (ES) št. 470/2009 Evropskega parlamenta in Sveta z dne 6. maja 2009 o določitvi postopkov Skupnosti za določitev mejnih vrednosti ostankov farmakološko aktivnih snovi v živilih živalskega izvora in razveljavitvi Uredbe Sveta (EGS) št. 2377/90 in spremembi Direktive 2001/82/ES Evropskega parlamenta in Sveta ter Uredbe (ES) št. 726/2004 Evropskega parlamenta in Sveta (UL L 152, 16.6.2009, str. 11).

(5) Odločba Komisije 2004/292/EGS z dne 30. marca 2004 o uvedbi sistema Traces in spremembah Odločbe 92/486/EGS (UL L 94, 31.3.2004, str. 63).